## Les Arts reviu els temps del cabaret literari vienés amb l’espectacle ‘Cabaret Pierrot’

*** Pablo Rus Broseta dirigix este doble programa amb *Ein Lichtstrahl*, de Zemlinsky, i l’obra mestra de Schoenberg, *Pierrot lunaire*
* La soprano Sonia de Munck i els actors Pepe Viyuela i José Luis Montiel interpreten esta intel·ligent posada en escena de Tomás Muñoz**

El Palau de les Arts Reina Sofia reviu els temps del cabaret literari vienés amb Cabaret Pierrot, una intel·ligent producció de la Fundació Juan March, que es representarà els dies 14 i 15 de febrer en el Teatre Martín i Soler.

Les Arts estrena este suggeridor doble programa compost per *Ein Lichtstrahl*, un espectacle de mim escrit per Oskar Geller i musicat per Alexander Zemlinsky, i *Pierrot lunaire*, una de les obres mestres d’Arnold Schoenberg, el ‘pare’ de l’avantguarda musical del segle XX, que es va basar en poemes del belga Albert Giraud, traduïts a l’alemany per Otto Erich Hartleben.

El director d’escena Tomás Muñoz planteja una intel·ligent posada en escena, que es basa en l’elegant vestuari de Gabriela Salaverri, per a transportar al públic a l’esplendor dels anys del teatre liricoliterari de principis del segle passat de la mà de la vibrant actuació de la soprano Sonia de Munck i els actors Pepe Viyuela i José Luis Montiel.

El valencià Pablo Rus Broseta, després del seu excel·lent treball en *El retablo de maese Pedro*, de Falla, dirigix un *ensemble* de músics de l’Orquestra de la Comunitat Valenciana i el pianista Eduardo Fernández en esta exuberant proposta musical.

La Fundació March assumix la producció de *Cabaret Pierrot* en la qual convergixen l’apogeu del cabaret literari en el vell continent i les biografies entrellaçades de dos compositors de l’Europa d’entreguerres: Schoenberg es va casar amb Mathilde, germana de Zemlinsky en 1908.

En *Ein Lichtstrahl*, un original *mimodrama*, com el mateix Zemlinsky el va anomenar, l’austríac anticipa la fusió revolucionària de música i imatge del cinema mut primerenc, en narrar-nos una infidelitat tan sols descoberta per *Un raig de llum* (*Ein Lichtstrahl*).

Compost deu anys després, en *Pierrot lunaire*, és una de les obres de referència d’Arnold Schonberg. La partitura gira al voltant del cèlebre personatge de la italiana *commedia dell’art*e. En esta, Schoenberg introduïx una de les seues revolucionàries aportacions, l’*sprechgesang* (cant parlat), a mig camí entre el recitat i la melodia, així com l’adopció d’una estètica expressionista atonal.

De la combinació d’estes dos obres úniques sorgix *Cabaret Pierrot*, una innovadora aposta artística en Les Arts, que es presenta els dies 14 i 15 de febrer en el Teatre Martín i Soler, amb entrades a un preu únic de 25 euros.

Fecha: 10/02/2025